## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2017. február 3-i rendkívüli ülésére)

**TÁRGY**: **Pályázat benyújtása a Bethlen Gábor Alapkezelő Zrt. „A magyar kultúráért és oktatásért” CÍMŰ KÖZPONTI PÁLYÁZATI FELHÍVÁSÁRA**

A Bethlen Gábor Alap 2017. évi „Nemzetpolitikai célú támogatások” előirányzat terhére megjelent a Bethlen Gábor Alapkezelő Zrt. „A magyar kultúráért és oktatásért” című központi pályázati felhívása. A pályázat célja a Magyarország határain kívül élő magyarság szülőföldjén való boldogulásának, Magyarországgal való sokoldalú kapcsolatai ápolásának és fejlesztésének előmozdítása, magyar nemzeti azonosságtudatának megerősítése az oktatás és a kultúra támogatása által.

Támogatási kérelmet civil szervezet, nonprofit gazdasági társaság, állami fenntartású intézmény, települési, területi és nemzetiségi önkormányzat, és az általuk alapított, illetve fenntartott jogi személyiségű intézmény, vállalkozás, egyházi jogi személy, valamint a határon túli egyház, belső egyházi jogi személy és annak hitéleti, nevelési-oktatási, gyermekjóléti, kulturális vagy szociális tevékenységet ellátó intézménye jogosult benyújtani.

Erdély, Felvidék, Vajdaság, Magyarország esetében 600.000,- Ft – 3.000.000,- Ft közötti összegű támogatásra lehet pályázni. A támogatás formája vissza nem térítendő támogatás, melynek intenzitása az összes elszámolható költség 100%-a.

A projekt keretein belül - Magyarországi pályázók esetében - lehetőség van a magyar közösség céljait szolgáló kulturális, oktatási és kutatási programok és a magyar közösség céljait szolgáló írott és elektronikus média, könyvkiadás támogatására. A pályázati kérelemhez csatolni kell a mindkét fél által aláírt együttműködési szándéknyilatkozatot. Kiskőrös Város Önkormányzata Margitta (Marghita) Megyei Jogú Várossal közösen kívánja a projektet megvalósítani.

A magyar történelmi és kulturális örökség ápolása, kulturális, ifjúsági és hagyományőrző programok, szórványprogramok, egyházi programok, magyar nyelvű köznevelési programok, szakképzést végző oktatási intézmények programjai, magyar nyelvű felnőttképzési, felsőoktatási programok, tudományos kutatások, konferenciák; tanulmányi versenyek és szaktáborok valósíthatók meg a projekt keretében. Lehetőség van továbbá amatőr és hivatásos színházi produkciók, illetve a határon túli magyar közösségek egymással való kapcsolattartását elősegítő, azt fejlesztő kulturális programokat megvalósítani. 2017. január 1. – 2017. december 31. között megvalósításra kerülő programok támogatására lehet pályázatot benyújtani.

A pályázat benyújtására 2017. január 18. napjától 2017. február 16. 14 óráig van lehetőség.

A fentiek alapján javaslom, hogy a Képviselő-testület a határozat-tervezet szerint döntsön.

**Kiskőrös, 2017. január 30.**

**Domonyi László sk.**

**polgármester**

### HATÁROZAT-TERVEZET

A Képviselő- testület

1. egyetért azzal, hogy Kiskőrös Város Önkormányzata pályázatot nyújtson be a Bethlen Gábor Alap terhére kiírt „A magyar kultúráért és oktatásért” című pályázati felívásra maximum 3.000.000,- Ft összegű vissza nem térítendő támogatás igényléséhez.
2. egyetért azzal, hogy a projekt megvalósítása érdekében az önkormányzat együttműködési szándéknyilatkozatot tegyen Margitta (Marghita) Megyei Jogú Várossal közösen - a pályázati kérelem pozitív elbírálása esetén - a projekt közös megvalósítása érdekében.
3. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedés, jognyilatkozat megtételére, az együttműködési szándéknyilatkozat és az együttműködési megállapodás, valamint nyertes pályázat esetén a Támogatási szerződés aláírására.

**Felelős:** polgármester

**Határidő:** 2017. február 16. 14 óra